การสวรรคตและพิธีฝังพระบรมศพสมเด็จพระราชินีนาถเอลิซาเบธที่ 2 แห่งสหราชอาณาจักร

สมเด็จพระราชินีนาถเอลิซาเบธที่ 2 สมเด็จพระราชินีนาถแห่งสหราชอาณาจักรและดินแดนในเครือจักรภพอีกจำนวนสิบสี่แห่ง ซึ่งครองราชย์ยาวนานที่สุดในประวัติศาสตร์อังกฤษ เสด็จสวรรคตด้วยพระอาการสงบ ณ ปราสาทแบลมอรัล ประเทศสกอตแลนด์ เมื่อวันที่ 8 กันยายน พ.ศ. 2565 สิริพระชนมพรรษา 96 พรรษา ทรงครองราชย์สมบัติ 70 ปี ปฏิบัติการสะพานลอนดอน ได้เริ่มต้นขึ้นทันทีหลังการสวรรคตของพระองค์ ในวันเดียวกันนั้น เจ้าชายชาลส์ เจ้าชายแห่งเวลส์ ได้เสด็จขึ้นครองราชสมบัติเป็นพระมหากษัตริย์แห่งสหราชอาณาจักรสืบต่อจากพระบรมราชชนนี 
สหราชอาณาจักรกำหนดช่วงไว้อาลัยเป็นเวลาสิบวัน พิธีฝังพระบรมศพกำหนดจัดขึ้นในวันที่ 19 กันยายน พ.ศ. 2565 เวลา 11.00 น. ณ มหาวิหารเวสต์มินสเตอร์ และโบสถ์น้อยเซนต์จอร์จ ปราสาทวินด์เซอร์ รัฐบาลสหราชอาณาจักรกำหนดให้วันดังกล่าวเป็นวันหยุดธนาคาร
ภูมิหลัง.
แม้ในช่วงเวลาส่วนใหญ่ของพระชนมชีพสมเด็จพระราชินีนาถเอลิซาเบธที่ 2 พระองค์จะมีพระวรกายแข็งแรง แต่พระพลานามัยของพระองค์ก็เริ่มถดถอยลงหลังการสิ้นพระชนม์ของพระราชสวามีเมื่อเดือนเมษายน พ.ศ. 2564 ซึ่งเวลานั้นพระองค์มีพระชนมพรรษา 95 พรรษา ต่อมาเดือนตุลาคมปีเดียวกัน พระองค์ทรงเริ่มใช้ธารพระกรในการเสด็จออกสาธารณะ และทรงเข้ารับการรักษาในโรงพยาบาลอยู่เป็นระยะ
ในเดือนกุมภาพันธ์ พ.ศ. 2565 สมเด็จพระราชินีนาถเอลิซาเบธที่ 2 ทรงติดเชื้อโควิด-19 โดยมีพระอาการเล็กน้อย พระองค์ทรงหายประชวรจากการติดเชื้อดังกล่าวและเริ่มปฏิบัติพระราชภารกิจอีกครั้งในวันที่ 1 มีนาคม
หลังจากนั้น สมเด็จพระราชินีนาถเอลิซาเบธที่ 2 ปรากฏพระองค์ต่อสาธารณะน้อยลง โดยพระราชภารกิจส่วนใหญ่นั้น ทรงพระกรุณาโปรดเกล้าโปรดกระหม่อม ให้เจ้าชายชาลส์ เจ้าชายแห่งเวลส์ในขณะนั้น เป็นผู้แทนพระองค์ ซึ่งรวมถึงรัฐพิธีการเปิดประชุมสภา และพระราชพิธีฉลองสิริราชสมบัติครบ 70 ปี
สองวันก่อนการสวรรคต สมเด็จพระราชินีนาถเอลิซาเบธที่ 2 ทรงพระกรุณาโปรดเกล้าฯ ให้ ลิซ ทรัสส์ เฝ้าทูลละอองธุลีพระบาท เนื่องในโอกาสเข้ารับตำแหน่งนายกรัฐมนตรี ที่ปราสาทแบลมอรัล ในช่วงวันหยุดของพระองค์ ซึ่งต่างจากธรรมเนียมเดิมที่สมเด็จพระราชินีนาถจะโปรดเกล้าฯ ให้นายกรัฐมนตรีคนใหม่ของสหราชอาณาจักร เฝ้าทูลละอองธุลีพระบาท ณ พระราชวังบักกิงแฮม วันต่อมาพระองค์มีกำหนดการประชุมกับคณะองคมนตรีผ่านทางออนไลน์ แต่ได้เลื่อนออกไปหลังจากคณะแพทย์ถวายคำแนะนำให้งดพระราชภารกิจ พระราชดำรัสแสดงความเสียพระราชหฤทัยในเหตุแทงคนที่ซัสแคตเชวัน เป็นพระราชดำรัสที่มีการเผยแพร่ครั้งสุดท้ายในรัชสมัยของพระองค์
ลำดับเหตุการณ์.
8 กันยายน.
วันที่ 8 กันยายน พ.ศ. 2565 เวลาเช้า เจ้าชายชาลส์และเจ้าหญิงแอนน์ พระราชกุมารี ได้เสด็จพระราชดำเนินไปยังปราสาทแบลมอรัล เพื่อเข้าเฝ้าฯ สมเด็จพระราชินีนาถเอลิซาเบธที่ 2 ลิซ ทรัสส์ นายกรัฐมนตรี ได้รับแจ้งจากเลขาธิการคณะรัฐมนตรีว่าพระอาการประชวรของสมเด็จพระราชินีนาถค่อนข้างหนัก
เวลา 12.00 น. ทรัสส์ได้รับแจ้งข่าวการประชวรของสมเด็จพระราชินีนาถเพิ่มเติมจากรองผู้นำฝ่ายค้านในสภาสามัญชน ครึ่งชั่วโมงหลังจากนั้น สำนักพระราชวังบักกิงแฮม ออกแถลงการณ์ว่า คณะแพทย์ได้เข้าดูแลสมเด็จพระราชินีนาถเอลิซาเบธที่ 2 อย่างใกล้ชิดที่ปราสาทแบลมอรัล หลังจากคณะแพทย์มีความกังวลต่อพระพลานามัยของพระองค์ หลังจากประกาศดังกล่าวได้รับการเผยแพร่ พระบุตรและพระสุณิสาของสมเด็จพระราชินีนาถที่เหลือทั้งหมด รวมทั้งเจ้าชายวิลเลียม ได้เสด็จพระราชดำเนินตามมาสมทบที่ปราสาทแบลมอรัล
สิบนาทีหลังแถลงการณ์สำนักพระราชวัง บรรษัทแพร่ภาพกระจายเสียงอังกฤษ (บีบีซี) ได้ยกเลิกโปรแกรมปกติทั้งหมดเพื่อเข้าสู่รายการพิเศษติดตามพระอาการประชวรของสมเด็จพระราชินีนาถ โดยพนักงานบีบีซีทั้งหมดสวมชุดสีดำ สถานีโทรทัศน์อื่น ๆ ของสหราชอาณาจักรก็มีช่วงรายงานพิเศษในการนี้เช่นเดียวกัน หนึ่งชั่วโมงต่อมาผู้สื่อข่าวบีบีซีคนหนึ่งทวีตข้อความว่าสมเด็จพระราชินีนาถสวรรคตแล้ว ก่อนจะลบออกไป
เวลา 15.10 น. สมเด็จพระราชินีนาถสวรรคต โดยสำนักทะเบียนราษฎร์แห่งชาติสกอตแลนด์ ได้เผยแพร่ใบมรณบัตรของสมเด็จพระราชินีนาถ เมื่อวันที่ 29 กันยายน โดยระบุสาเหตุว่า “ทรงพระชราภาพ”
เวลา 16.30 น. ทรัสส์ได้รับแจ้งข่าวดังกล่าวจากเลขาธิการคณะรัฐมนตรี ครึ่งชั่วโมงต่อมาพระบรมวงศานุวงศ์ชั้นสูงของสหราชอาณาจักร ซึ่งรวมถึงเจ้าชายวิลเลียม, เจ้าชายแอนดรูว์, เจ้าชายเอ็ดเวิร์ด และ โซฟี เคาน์เตสแห่งเวสเซกซ์ เสด็จพระราชดำเนินถึงปราสาทแบลมอรัล
เวลา 18.30 น. ทวิตเตอร์พระราชวงศ์สหราชอาณาจักร ซึ่งเป็นหนึ่งในบัญชีโซเชียลมีเดียทางการของสำนักพระราชวัง ทวีตข้อความประกาศว่า สมเด็จพระราชินีนาถเอลิซาเบธที่ 2 เสด็จสวรรคตด้วยพระอาการสงบ โดยสมเด็จพระราชาธิบดีและสมเด็จพระราชินี จะยังประทับที่ปราสาทแบลมอรัล และมีกำหนดเสด็จพระราชดำเนินกลับกรุงลอนดอนในวันรุ่งขึ้น
หลังจากนั้นไม่นาน ฮิว เอ็ดเวิดส์ เป็นบุคคลแรกที่ประกาศข่าวการสวรรคตของสมเด็จพระราชินีนาถผ่านสถานีโทรทัศน์ในเครือข่ายบีบีซีทั้งหมด ยกเว้นบีบีซีทรี, บีบีซีโฟร์, ซีบีบีซี, และซีบีบีส์ เอ็ดเวิดส์อ่านประกาศสำนักพระราชวังบักกิงแฮมแบบคำต่อคำโดยไม่มีการออกความเห็นอื่นใดเพิ่มเติม หลังจากนั้นจึงมีการเปิดเพลงชาติสหราชอาณาจักร มีผู้ประมาณการว่าประชากรสหราชอาณาจักรอย่างน้อย 16 ล้านคน รับชมการประกาศข่าวดังกล่าว
มีการลดธงชาติสหราชอาณาจักรครึ่งเสาที่พระราชวังบักกิงแฮม, ปราสาทแบลมอรัล และบ้านเลขที่ 10 ถนนดาวนิง สำหรับธงพระราชอิสริยยศจะลดครึ่งเสาแล้วกลับมาชักสุดปลายเสาเช่นเดิม
เวลา 20.00 น. เจ้าชายแฮร์รี ดยุกแห่งซัสเซกซ์ เสด็จพระราชดำเนินถึงปราสาทแบลมอรัล ทั้งนี้พระชายาและพระบุตรทั้งสองของเจ้าชายแฮร์รี มิได้ตามเสด็จมาด้วย
9 กันยายน.
สมเด็จพระเจ้าชาลส์ที่ 3 และสมเด็จพระราชินีคามิลลา เสด็จพระราชดำเนินจากปราสาทแบลมอรัลมายังพระราชวังบักกิงแฮม ในการนี้ทรงเยี่ยมประชาชนที่มาแสดงความอาลัยนอกรั้วพระราชวัง จากนั้น สมเด็จพระราชาธิบดีแห่งสหราชอาณาจักร พระราชทานพระบรมราชวโรกาส ให้ลิซ ทรัสส์ นายกรัฐมนตรี เฝ้าทูลละอองธุลีพระบาทเป็นการส่วนพระองค์ ก่อนมีพระราชดำรัสสำนึกในพระมหากรุณาธิคุณสมเด็จพระราชินีนาถเอลิซาเบธที่ 2 ในรายการพิเศษของบีบีซี โดยในพระราชดำรัสแรกหลังขึ้นครองราชย์ สมเด็จพระเจ้าชาลส์ที่ 3 ประกาศให้ราชสำนักไว้ทุกข์จนถึงวันพิธีฝังพระบรมศพสมเด็จพระบรมราชชนนี และต่อเนื่องไปอีกเจ็ดวัน ทั้งนี้ บีบีซีได้ถ่ายทอดกระแสพระราชดำรัสของสมเด็จพระราชกุมารีและเจ้าชายเอ็ดเวิร์ดด้วย
วันเดียวกัน มีการยิงสลุตจากทหารปืนใหญ่และทหารเรือ ส่วนในโบสถ์สำคัญมีการลั่นระฆัง นอกจากนี้ สำนักพระราชวังและรัฐบาลสหราชอาณาจักรยังได้จัดทำคู่มือแนวทางปฏิบัติในช่วงการไว้ทุกข์ โดยในส่วนของรัฐบาลนั้น มิได้บังคับให้กิจการต่าง ๆ ต้องปิดในช่วงดังกล่าว
10 กันยายน.
มีพิธีประกาศการขึ้นครองราชย์ของกษัตริย์ชาลส์ที่ 3 และมีการเตรียมการสำหรับขบวนเคลื่อนหีบพระบรมศพสมเด็จพระราชินีนาถ จากปราสาทแบลมอรัลมายังพระราชวังฮอลีรูด และต่อไปยังอาสนวิหารเซนต์ไจล์ในเอดินบะระ ตามลำดับ เพื่อให้ประชาชนเข้าแสดงความอาลัย
สำนักพระราชวังบักกิงแฮมประกาศว่า พิธีฝังพระบรมศพกำหนดจัดขึ้นในวันที่ 19 กันยายน รัฐบาลสหราชอาณาจักรกำหนดให้วันดังกล่าวเป็นวันหยุดธนาคาร
11 กันยายน.
เวลา 10.06 น. มีขบวนเคลื่อนพระบรมศพจากปราสาทแบลมอรัลมายังพระราชวังฮอลีรูด โดยสมเด็จพระราชกุมารีเสด็จพระราชดำเนินตามพระบรมศพในขบวนดังกล่าวพร้อมด้วยพระสวามี ขบวนดังกล่าวถึงพระราชวังฮอลีรูดในเวลา 16.23 น. ทั้งนี้ เจ้าชายแอนดรูว์, เจ้าชายเอ็ดเวิร์ด และเคาน์เตสแห่งเวสเซกซ์ ได้ประทับรอขบวนพระบรมศพที่พระราชวังฮอลีรูดก่อนหน้านี้แล้ว
วันเดียวกัน สมเด็จพระราชาธิบดีพระราชทานพระบรมราชวโรกาส ให้เลขาธิการสำนักกิจการเครือจักรภพและข้าหลวงใหญ่ของรัฐเครือจักรภพทั้งหมด เฝ้าทูลละอองธุลีพระบาท ณ พระราชวังบักกิงแฮม นอกจากนี้ บีบีซีวันได้ปรับผังรายการกลับสู่ปกติ แต่จะยังเสนอข่าวที่เกี่ยวข้องกับการสวรรคตและพิธีต่าง ๆ อย่างต่อเนื่อง ส่วนไอทีวี, ช่อง 4 และสกาย เริ่มกลับมาแสดงโฆษณาอีกครั้งหลังหยุดไปตั้งแต่ประกาศการสวรรคต
12 กันยายน.
สมเด็จพระราชาธิบดีและสมเด็จพระราชินี เสด็จพระราชดำเนินไปยังพระราชวังเวสต์มินสเตอร์ เพื่อทรงร่วมพิธีแสดงความอาลัยของรัฐสภา จากนั้นทั้งสองพระองค์ประทับเครื่องบินพระที่นั่ง เสด็จพระราชดำเนินไปยังนครเอดินบะระ เพื่อทรงร่วมพิธีแสดงความอาลัยของรัฐสภาสกอตแลนด์ และทรงร่วมกระบวนอัญเชิญพระบรมศพจากพระราชวังฮอลีรูดไปยังอาสนวิหารเซนต์ไจล์ร่วมกับพระบรมวงศานุวงศ์ อาสนวิหารได้เปิดให้ประชาชนเข้าแสดงความอาลัยได้หนึ่งวัน โดยมีผู้เข้ามาแสดงความอาลัยประมาณ 33,000 คน ทั้งนี้ หีบพระบรมศพจะได้รับการคลุมด้วยธงพระราชอิสริยยศและประดับด้วยมงกุฎแห่งสกอตแลนด์
ในเวลา 19.40 น. พระบุตรของสมเด็จพระราชินีนาถทั้งสี่ได้ประทับยืนเฝ้าหีบพระบรมศพตามธรรมเนียมเป็นเวลาสิบนาที โดยสมเด็จพระราชกุมารีทรงเป็นเจ้านายฝ่ายในพระองค์แรกที่เข้าร่วมพิธีดังกล่าว นับตั้งแต่การมีขึ้นครั้งแรกของธรรมเนียมนี้ในงานพระบรมศพสมเด็จพระเจ้าจอร์จที่ 5 เมื่อ พ.ศ. 2479
13 กันยายน.
สมเด็จพระราชาธิบดีและสมเด็จพระราชินี เสด็จพระราชดำเนินไปยังนครเบลฟาสต์ เพื่อทรงร่วมพิธีแสดงความอาลัยโดยเสนาบดีใหญ่และสภาแห่งไอร์แลนด์เหนือ ส่วนหีบพระบรมศพได้รับการประดับด้วยธงพระราชอิสริยยศพระมหากษัตริย์แห่งสก็อตแลนด์และพวงหรีดบนหีบพระบรมศพ และมีการอัญเชิญจากท่าอากาศยานเอดินบะระมายังฐานทัพอากาศนอร์ธโอลท์ ทางตะวันตกเฉียงเหนือของกรุงลอนดอน โดยสมเด็จพระราชกุมารีเสด็จพระราชดำเนินตามหีบพระบรมศพพร้อมด้วยพระสวามี จากนั้นหีบพระบรมศพได้รับการอัญเชิญไปประดิษฐานที่พระราชวังบักกิงแฮม
14 กันยายน.
ในวันที่ 14 กันยายน กระบวนพระบรมราชอิสริยยศอัญเชิญหีบพระบรมศพโดยราชรถปืนใหญ่ของกรมทหารปืนใหญ่รักษาพระองค์ เคลื่อนจากพระราชวังบักกิงแฮมไปยังพระราชวังเวสต์มินสเตอร์ ด้วยอัตราการเดิน 75 ก้าวต่อนาที โดยสมเด็จพระราชาธิบดี สมเด็จพระราชินี และพระบรมวงศานุวงศ์ เสด็จพระราชดำเนินในกระบวนดังกล่าวด้วย อนึ่ง เจ้าชายแอนดรูว์ ดยุกแห่งยอร์ก และเจ้าชายแฮร์รี ดยุกแห่งซัสเซกซ์ มิได้ฉลองพระองค์เครื่องแบบทหาร เนื่องจากทั้งสองมิได้ทรงปฏิบัติพระราชภารกิจของราชวงศ์
พระบรมศพจะประดิษฐานที่พระราชวังเวสต์มินสเตอร์ให้ประชาชนเข้าแสดงความอาลัยเป็นเวลาสี่วัน ทั้งนี้ หีบพระบรมศพจะได้รับการประดับด้วยมงกุฎอิมพีเรียลสเตต, ลูกโลกประดับกางเขน และคทาประดับกางเขน ซึ่งเป็นส่วนหนึ่งของเครื่องราชกกุธภัณฑ์สหราชอาณาจักร บีบีซีได้ถ่ายทอดสดการเคลื่อนกระบวนนี้ตลอดพิธี
16–18 กันยายน.
ในวันที่ 16 กันยายน สมเด็จพระราชาธิบดีและสมเด็จพระราชินี จะเสด็จพระราชดำเนินไปยังเวลส์ เป็นการเสร็จสิ้นพระราชภารกิจในการทรงรับการแสดงความอาลัยสมเด็จพระราชินีนาถจากชาติในสหราชอาณาจักรทั้งสี่
ในวันที่ 18 กันยายน เวลา 20.00 น. มีการจัดกิจกรรมยืนสงบนิ่งเป็นเวลาหนึ่งนาทีทั่วสหราชอาณาจักร
พิธีแสดงความอาลัย.
พระบรมศพสมเด็จพระราชินีนาถเอลิซาเบธที่ 2 ได้ประดิษฐานภายในโถงใหญ่ของพระราชวังเวสต์มินสเตอร์ เพื่อให้ประชาชนแสดงความอาลัยเป็นเวลาสี่วัน ตั้งแต่วันที่ 15–18 กันยายน พ.ศ. 2565 บีบีซีและไอทีวีได้ถ่ายทอดสดพิธีนี้ตลอดทั้งสี่วัน ประชาชนได้มารอแสดงความอาลัยก่อนพิธีดังกล่าว 48 ชั่วโมง โดยแถวเข้าคิวนั้นยาวประมาณ 5 ไมล์ หรือ 8 กิโลเมตร
พิธีฝังพระบรมศพ.
พิธีพระบรมศพสมเด็จพระราชินีนาถเอลิซาเบธที่ 2 แห่งสหราชอาณาจักร จัดขึ้นเมื่อวันที่ 19 กันยายน พ.ศ. 2565 เวลา 11.00 น. ณ เวสต์มินสเตอร์แอบบีย์ โดยเป็นพิธีพระบรมศพที่เวสต์มินสเตอร์แอบบีย์เป็นครั้งแรกหลังพิธีพระบรมศพพระเจ้าจอร์จที่ 2 แห่งบริเตนใหญ่ ในปี พ.ศ. 2303
หลังจากพิธีทางการที่เวสต์มินสเตอร์แอบบีย์ ได้มีการอัญเชิญพระบรมศพไปยัง โบสถ์น้อยเซนต์จอร์จ ปราสาทวินด์เซอร์ เพื่อนำไปฝังเคียงข้างเจ้าชายฟิลิป ดยุกแห่งเอดินบะระ พระราชสวามี รวมทั้งพระบรมศพสมเด็จพระเจ้าจอร์จที่ 6 พระราชบิดา, พระบรมศพสมเด็จพระราชินีเอลิซาเบธ พระราชมารดา และพระอัฐิเจ้าหญิงมาร์กาเรต เคาน์เตสแห่งสโนว์ดอน พระกนิษฐภคินี
ในพิธีดังกล่าว มีสมาชิกพระราชวงศ์ ผู้นำ และผู้แทนจากทั่วโลกร่วมงาน ซึ่งภายในเวสต์มินสเตอร์แอบบีย์ได้จัดเตรียมที่นั่งไว้สูงสุด 2,200 ที่นั่ง โดยบีบีซี, ไอทีวี และสกาย ได้ถ่ายทอดสดพิธีนี้ตลอดงาน
รัฐบาลสหราชอาณาจักรกำหนดให้วันพิธีดังกล่าวเป็นวันหยุดธนาคาร นอกจากนี้ สถานศึกษาทุกแห่งในสหราชอาณาจักร และกิจการอีกจำนวนหนึ่ง ก็จะหยุดทำการในวันดังกล่าวเช่นเดียวกัน ซึ่งรวมถึงตลาดหลักทรัพย์ลอนดอน
การสืบราชสมบัติ.
เมื่อสมเด็จพระราชินีนาถเอลิซาเบธที่ 2 เสด็จสวรรคต เจ้าชายชาลส์ได้ขึ้นครองราชย์เป็นพระมหากษัตริย์ของสหราชอาณาจักรและเครือจักรภพทันที ทรงพระนามว่า สมเด็จพระเจ้าชาลส์ที่ 3
สำหรับพระอิสริยยศก่อนขึ้นครองราชย์ของสมเด็จพระเจ้าชาลส์ที่ 3 จะรวมเข้ากับราชบัลลังก์ ยกเว้นเพียง ดยุกแห่งคอร์นวอลล์ ซึ่งถูกส่งต่อไปยังพระราชโอรสองค์โตและมกุฏราชกุมารอันได้แก่ เจ้าชายวิลเลียม เจ้าชายแห่งเวลส์
สภาการขึ้นครองราชย์แห่งสหราชอาณาจักรมีการประชุมในวันที่ 10 กันยายน ณ พระราชวังเซนต์เจมส์ เพื่อประกาศการขึ้นครองราชย์ของกษัตริย์พระองค์ใหม่อย่างเป็นทางการ โดยผู้มีสิทธิเข้าร่วมประชุมมีกว่า 700 คน สำหรับพระราชพิธีราชาภิเษก คาดว่าจะจัดขึ้นหลังพิธีฝังพระบรมศพของพระบรมราชชนนี
ปฏิกิริยา.
รายการกีฬา.
การแข่งขันฟุตบอลพรีเมียร์ลีก และสกอตติชพรีเมียร์ชิปประกาศเลื่อนการแข่งขัน หลังจากมีการประกาศถึงการสวรรคตของสมเด็จพระราชินีนาถ มีปฏิกิริยาบางส่วนไม่เห็นด้วยกับการเลื่อนการแข่งขันดังกล่าว แกรี เนวิล อดีตนักฟุตบอล มองว่าการให้แข่งขันต่อไป แต่มีการแสดงความไว้อาลัยให้กับสมเด็จพระราชินีนาถจะเป็นการเทิดพระเกียรติแก่พระองค์มากกว่า
ในการแข่งขันฟุตบอลยูฟ่าแชมเปียนส์ลีก ที่มีการแข่งขันในสหราชอาณาจักร ได้แก่คู่ระหว่างเรนเจอร์สกับนาโปลี, เชลซีกับเร็ดบุลซัลทซ์บวร์ค และแมนเชสเตอร์ซิตีกับโบรุสซีอาดอร์ทมุนท์ มีการงดบรรเลงเพลงประจำการแข่งขันเพื่อรำลึกแก่สมเด็จพระราชินีนาถ แฟนบอลมีการร้องเพลง "ก็อดเซฟเดอะคิง" เพื่อเป็นการรำลีกแก่สมเด็จพระราชินีนาถเอลิซาเบธที่ 2 ที่กลาสโกว์มีการเปิดเพลงในสนามไอบร็อกซ์สเตเดียม หลังการยืนสงบนิ่งไว้อาลัยแก่พระองค์ ที่สแตมฟอร์ดบริดจ์มีการห้อยแบนเนอร์ "ขอพระราชินีสู่สวรรคาลัย" (RIP Your Majesty) บริเวณอัฒจันทร์ฝั่งเดอะเชดเอนด์ (The Shed End)